Tiyang kêkalih lajêng sami mandhap ing dharatan, sadumugining ngajênganipun pangagênging palabuhan, sudagar wau lajêng ngaturakên lêlampahanipun, prakawis semahipun kabêkta mlajêng juragan ingkang baitanipun anglêrêsi labuh jangkar wontên ing palabuhan ngriku, sarta mratelakakên bilih semahipun yakin wontên ing salêbêting baita wau, lajêng nyuwun adil, pangagênging baita lajêng dhawuh ngaturi priyantun jaksa sarta nimbali juragan wau. Sarêng juragan sampun dumugi ing ngajênganing pangagênging palabuhan, lajêng dipun dangu dhatêng jaksa: kyai juragan, niki èntên wong nonoman, andakwa sampeyan, jarene sampeyan mlayokake bojone, saniki bojone jarene ontên ing sajroning prau sampeyan, niku nyatane kêpripun.